Les comedies y los sidros, representaciones reinvidicatives
#000000
La orografía de dalgunes fasteres d’Asturies pol so aislamientu benefició a estes celebraciones, asina caltienense mui vives tanto na fastera occidental, n’Ayande, como na fastera oriental, en Ponga. Precisamente ellí, en San Xuan de Beleñu, el Guirria sal a la cai n'Añu Nuevu pa pidir l'aguilandu, anque la so indumentaria, van vistíos metá home, meta demoniu, estémase de la de los guirrios o sidros de la fastera central que lleven una especie de cucuruchu d'unos sesenta centimetros recubiertu con un pelleyu d ́oveya en forma d'embudu alredor de la mázcara (rematau con un rau de raposu) que tapa la cara y que baxa hasta la cintura. Esta especie de «Homes oveya» con mázcares encarnaes que faen sonar los cencerros peles caleyes mentanto acompañen a “La Comedia”, formen parte del sarcásticu teatru popular.
#000002
El casu ye que el so orixe vien de les celebraciones y ritos de tipu totémicos de pueblos primitivos que s’amazcaraben con pelleyos, una de les sos misiones yera espantar a los llobos que yeren el principal enemigu de los pastores. Tamién tán ligaos a ritos de pasu de los mozos, por esti motivu, perseguíen a les muyeres pa propiciar la fecundidá, dalgo esencial nes cultures ancestrales.
#000003
Esti añu denuncióse como siempre varios temes llocales, pero ente toos destacaben dos, la necesidá de que Valdesoto fuese normáu d’una vegada pueblu exemplar y la reivindicación de llograr la oficialidá del asturianu al socialista Adrián Barbón, presidente d’Asturies, qu’otru añu vieno más quixo «sofitar la cultura asturiana» y reconocer l’esfuerzu de les persones que trabayen pa qu’enxamás se pierdan estes tradiciones. Mentanto los personaxes de la Comedia dicíen-y al altu la lleva que en Bimenes la oficialidáyá va tiempu que se tien, N’Asturies, non, y que si se quier, «faise y yá ta». Barbón retrucó-yos ente rises que pa llogralo necesitábase que la sofitaren 27 diputaos, ye dicir, tres quintes partes de la Xunta del Principáu. Tanto’l públicu como los actores respondieron-y unánimes: «¡Ya, ya, ya, oficialidá!».
#000005
Ello ye que va 123 años José Noval Siero robló tamién en Valdesoto un Saynete nel qu’actuaben once personas: el Socialismu, una obra teatral con un gran éxitu y qu’amosa la llegada de les idees socialistes al entamu del sieglu xx. Esta comedia de sidros lligada al movimientu obreru echóse en Llangreu, Barros y Tuilla. Sábese que nel añu 1901 llevóse a Lada pa comemorar l’aniversariu de la fundación de l’Agrupación Socialista d’esa llocalidá, onde tuvo tantu ésitu que s’echó 3 años más.
#000006